RETNINGSLINJER FOR TILBAKEMELDING TIL STUDENTENE VED SEMESTEROPPGAVE

Fastsatt av Studieutvalget 29.11.06/SU sak 74-06, endret av leder etter fullmakt 11.12.06.
1 Innledning  
På første, andre og tredje avdeling skal studentene midtveis i studieåret skrive en semesteroppgave. Fra og med studieåret 2006 -07 er semesteroppgaven gjort om fra en eksamensform til et arbeidskrav som er satt som vilkår for å fremstille seg til skoleeksamen, jf studieplanen for masterstudiet punkt 8.1 andre ledd. Vurderingsuttrykket skal være godkjent/ikke godkjent

Et vesentlig formål med semesteroppgaven er å gi den enkelte student større innsikt i sterke og svake sider ved sin evne til å fremstille juss. I tråd med dette skal studenten gis skriftlig tilbakemelding på arbeidet, jf eksamensreglementet § 4 tredje ledd. Etter sensur skal studentene få utlevert sin egen besvarelse med sensorenes kommentarer.
Formålet med disse retningslinjene er å tydeliggjøre fakultetets forventninger til sensorene og å bidra til at studentene behandles noenlunde likt. Retningslinjene må nødvendigvis være generelle i formen fordi semesteroppgavene kan variere mye i innhold. Retningslinjene må leses og brukes med dette for øye. Hvor mye det er aktuelt å skrive til den enkelte student, vil variere med oppgavens omfang og kvalitet.
2 Generelt om grensen godkjent/ikke godkjent
Etter § 4 i eksamensreglementet må besvarelsen ha et nivå som tilsvarer karakteren D eller bedre for å bli godkjent. Vurderingen må da skje på grunnlag av de generelle retningslinjene for karaktersetting som er fastsatt av Universitets- og høyskolerådet den 6. august 2004, samt utdypende beskrivelser som er anbefalt av Det nasjonale fakultetsmøtet for juridiske fag, jf vedlegg.  
3 Nærmere om innholdet av tilbakemeldingene

Det er naturlig å ta utgangspunkt i de krav som følger av retningslinjene for karaktersetting / utdypende beskrivelser og de krav til selvstendighet og kildehenvisninger som studentene har fått utlevert samtidig med oppgaveteksten. Sensorene skal både notere løpende kommentarer direkte på besvarelsen og gi en kort oppsummering til slutt. Sensorene må være oppmerksomme på at dette ikke bare er et arbeidskrav for studentene, men at det også skal være en fruktbar læringsprosess for dem. Studentene bør derfor få en tilbakemelding som gir dem et utbytte. Både det som er bra og det som trekker ned, må påpekes. For sammenhengens skyld refereres noen avsnitt fra fakultetets instruks for retting av øvingsoppgaver som er relevante også her:

”2.3 Kommentarenes form

Kommentarer skal skrives tydelig. Det skal klart fremgå hva kommentarene knytter seg til. De skal være meningsfylte og gjøre studentene i stand til å forstå hvordan besvarelsen kan forbedres. Tegn som hake og utropstegn skal aldri brukes alene. Heller ikke negative enkeltord som ”nei” eller ”feil” skal stå alene. Studenten skal ha informasjon om hva som er feil eller hvor riktig svar kan søkes. Positive enkeltord som ”ja” og ”bra” bør bare stå alene hvis det er klart ut fra sammenhengen at studenten forstår hva det er som er bra eller riktig.”
2.4 Kommentarenes innhold  
”I forhold til jussen må faglige feil påpekes. Studentens faglige sikkerhet i form av kjennskap til relevante rettskildefaktorer, oversikt, forståelse, evne til å finne faglig forsvarlige løsninger, treffsikkerhet osv. skal kommenteres, i større eller mindre grad etter forholdene.

Oppgaveretter skal alltid gi tilbakemelding på metoden som fremgår av den enkelte besvarelse.” 

-----------
”Det som oppfattes som utilstrekkelige kildehenvisninger skal kommenteres. Det kan for eksempel være utilstrekkelig å henvise til ”juridisk teori” fremfor til en navngitt bok med forfatter, utgave, årstall og sidetall i en besvarelse som er ment å tilsvare en hjemmeoppgave.

Språk og fremstillingsevne skal også kommenteres særskilt. Herunder hører bl.a. språklig klarhet og presisjon, bruk av avsnitt og overskrifter, ryddighet og systematikk. Forkortelser og oppramsing som ville gitt negativ uttelling til eksamen skal kommenteres..”
4     Den praktiske gjennomføringen

Den skriftlige tilbakemeldingen skal gis innenfor de rammene som sensorene får godtgjørelse for, det vil si 3 klokketimer pr. besvarelse. Det er opp til sensorene hvordan de vil fordele arbeidet seg i mellom, men en naturlig fordeling kan være at hver sensor har hovedansvaret for å kommentere halvparten av besvarelsene i kommisjonen. Den sensoren som ikke har ansvaret for å gi tilbakemelding til studenten, skal komme med innspill til hvordan kommentarene kan utformes, men trenger ikke å lese gjennom kommentarene før de leveres ut til studentene. Den ene sensoren formulerer slik de skriftlige kommentarene på vegne av begge sensorene, og skriver navnet sitt under den oppsummerende kommentaren. På de besvarelsene som ikke godkjennes skal sensor skrive telefonnummer i tillegg til navnet sitt, jf punkt 5.

Dersom studenten føler behov for en utdyping eller avklaring av den skriftlige tilbakemeldingen, kan studenten ta kontakt med den av sensorene som har formulert tilbakemeldingen. Studenten må selv besørge at sensor har en kopi av besvarelsen med kommentarer tilgjengelig ved en slik samtale.

5     Ekstra veiledningstid for kandidater som ikke har fått godkjent.
En student som ikke får godkjent sin semesteroppgave, har anledning til å levere en forbedret utgave av besvarelsen innen en gitt frist. Ideelt sett bør den skriftlige tilbakemeldningen gi et tilstrekkelig grunnlag for å kunne forbedre besvarelsen slik at den vil passere. Vi tilbyr likevel disse studentene en time veiledning ut over dette fordi vi vet av erfaring at noen i en slik situasjon vil ha behov for å få en utdyping og forklaring på hva som ligger i de skriftlige kommentarene og råd om videre arbeid.  Det er naturlig at denne veiledningen er muntlig og at den gis av den sensoren som har formulert den skriftlige kommentaren. Student og sensor avtaler tidspunkt for slik samtale som kan foregå pr telefon når sensoren ikke holder til i Tromsø. Før veiledningen finner sted skal begge sensorene ha mottatt fra fakultetet kopi av studentens besvarelse med kommentarer. 
Det gis ekstra godtgjøring til sensorer for slik veiledning.

